b'\n_START_ARTICLE_\nAnastrotsoli\n_START_SECTION_\nSynteesi\n_START_PARAGRAPH_\nAnastrotsolin l\xc3\xa4ht\xc3\xb6aineena on 3,5-bis(bromimetyyli)tolueeni. Sen bromiatomit korvataan nitriiliryhmill\xc3\xa4 kaliumsyanidin avulla. Seuraavaksi muodostunut tuote metyloidaan eli siihen liitet\xc3\xa4\xc3\xa4n metyyliryhmi\xc3\xa4. Lopuksi molekyyliin liitet\xc3\xa4\xc3\xa4n triatsoliryhm\xc3\xa4.\n_START_SECTION_\nMekanismi\n_START_PARAGRAPH_\nAnastrotsoli est\xc3\xa4\xc3\xa4 estrogeenien synteesiss\xc3\xa4 tarvittavan entsyymin, aromataasin, toimintaa ja t\xc3\xa4ten hidastaa kasvaimien kehittymist\xc3\xa4. Anastrotsolin on todettu tutkimuksissa ehk\xc3\xa4isev\xc3\xa4n rintasy\xc3\xb6v\xc3\xa4n uudelleen puhkeamisen riski\xc3\xa4 tehokkaammin, kuin usein k\xc3\xa4ytetty tamoksifeeni. Aromataasientsyymi ei ole erityisen valikoiva siihen liittyvien substraattien suhteen, jonka seurauksena my\xc3\xb6s aldosteronin ja kortisolin tuotannossa saattoi ilmet\xc3\xa4 h\xc3\xa4iri\xc3\xb6it\xc3\xa4 k\xc3\xa4ytett\xc3\xa4ess\xc3\xa4 vanhemman sukupolven aromataasinest\xc3\xa4ji\xc3\xa4. T\xc3\xa4llainen l\xc3\xa4\xc3\xa4keaine on muun muassa aminoglutetimidi. Anastrotsolilla ei ole havaittu olevan haittaavaa vaikutusta kortisolin tuotantoon. Anastrotsolia k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa sy\xc3\xb6v\xc3\xa4n liit\xc3\xa4nn\xc3\xa4ishoitona l\xc3\xa4\xc3\xa4kkeen kalleuden vuoksi.\n_START_SECTION_\nSivuvaikutukset\n_START_PARAGRAPH_\nAnastrotsoli est\xc3\xa4\xc3\xa4 aromataasin toimintaa niin tehokkaasti, ett\xc3\xa4 estrogeenihormonien tuotanto lakkaa l\xc3\xa4hes t\xc3\xa4ysin. T\xc3\xa4m\xc3\xa4n vuoksi sen k\xc3\xa4ytt\xc3\xb6 altistaa osteoporoosille ja luunmurtumille. L\xc3\xa4\xc3\xa4ke voi aiheuttaa kuumia aaltoja, uneliaisuutta, allergiaa ja huonoa oloa, johon voi liitty\xc3\xa4 oksentelua.'